ស្លូវេនី

ប្រទេសស្លូវេនី ដោយមានឈ្មោះជាផ្លូវការថា សាធារណរដ្ឋស្លូវេនី គឺជាប្រទេសមួយស្ថិតនៅតំបន់អឺរ៉ុបកណ្ដាល។ កកើតឡើងនៅក្នុងឆ្នាំ១៩៩១ ប្រទេសស្លូវេនីមានព្រំដែនជាប់នឹងប្រទេសអ៊ីតាលីនៅភាគខាងលិច អូទ្រីសនៅភាគខាងជើង ហុងគ្រីនៅភាគឦសាន និងប្រទេសក្រូអាស៊ីនៅខាងត្បូងនិងអាគ្នេយ៍។ ព្រំប្រទល់ប៉ែកនិរតីនៃប្រទេសនេះមានឆ្នេរសមុទ្រអូសបន្លាយប្រវែង ៤៦.៦ គីឡូម៉ែត្រជាប់នឹងសមុទ្រអាឌ្រីយ៉ាទិក។ ដែនដីនៃប្រទេសនេះភាគច្រើនគឺគ្របដណ្ដប់ដោយជួរភ្នំខ្ពង់រាបនិងព្រៃក្រាស់ៗ មានក្រឡាផ្ទៃសរុប ២០,២៧១ គីឡូម៉ែត្រការ៉េ និងមានប្រជាជនរស់នៅប្រមាណ ២.១ លាននាក់។ ភាសាស្លូវេនី ឬស្លូវេន គឺជាភាសាផ្លូវការនៅក្នុងប្រទេសនេះ។ លូប្យាណាគឺជារដ្ឋធានី និងទីក្រុងធំបំផុតនៅក្នុងប្រទេស រីឯទីក្រុងសំខាន់ៗផ្សេងទៀតរួមមាន ម៉ារីប័រ ផ្ទូជ ក្រានជ៍ ស៊ែលយ៊ែ និងគូពើរ។

ទឹកដីប្រទេសស្លូវេនីធ្លាប់ស្ថិតនៅក្រោមរដ្ឋអំណាចជាច្រើននៅក្នុងប្រវត្តិសាស្ត្រ រួមមាន ចក្រភពរ៉ូម ចក្រភពរ៉ូមខាងលិច ចក្រភពការ៉ូលីង ចក្រភពរ៉ូម៉ាំងពិសិដ្ឋ ព្រះរាជាណាចក្រហុងគ្រី សាធារណរដ្ឋវេនីស ចក្រភពហាបស្បួក ខេត្តអ៊ីល្លីរីរបស់ចក្រភពបារាំងណាប៉ូលេអុង និងចក្រភពអូទ្រីស-ហុងគ្រី។ ព្រះរាជាណាចក្រស៊ែប ក្រូអាត និងស្លូវេនីត្រូវបានបង្កើតឡើងនៅខែធ្នូ ឆ្នាំ១៩១៨ ហើយនៅក្នុងឆ្នាំ១៩២៩ រដ្ឋរាជានិយមមួយនេះក៏បានប្ដូរឈ្មោះមក យូហ្គោស្លាវី។ នៅឆ្នាំ១៩៤៦ បន្ទាប់ពីសង្គ្រាមលោកលើកទី២ រដ្ឋស្លូវេនីត្រូវបានបង្កើតឡើងជាសាធារណរដ្ឋមួយក្នុងចំណោមសាធារណរដ្ឋចំនួនប្រាំមួយ ស្ថិតក្នុងសហព័ន្ធសង្គមនិយមយូហ្គោស្លាវី។ ប្រទេសស្លូវេនីបច្ចុប្បន្នបានលេចចេញជារូបរាងឡើងនៅក្នុងឆ្នាំ១៩៩១ ហើយនៅក្នុងខែមិថុនានៃឆ្នាំនោះ ប្រទេសនេះក៏បានប្រកាសឯករាជ្យពីយូហ្គោស្លាវី និងបានក្លាយជារដ្ឋអធិបតេយ្យឯករាជ្យថ្មីមួយ។

ស្លូវេនីគឺជាប្រទេសអភិវឌ្ឍន៍មួយ ដែលសេដ្ឋកិច្ចប្រជាជនមានប្រាក់ចំណូលខ្ពស់ រីឯប្រព័ន្ធសេដ្ឋកិច្ចជាតិទាំងមូលគឺមានលក្ខណៈលាយឡំគ្នារវាងឧស្សាហកម្មប្រពៃណីដូចជា ផលិតកម្ម និងកសិកម្ម ហើយនិងវិស័យទំនើបៗ ដូចជា បច្ចេកវិទ្យាព័ត៌មាន និងសេវាកម្មហិរញ្ញវត្ថុជាដើម។ លើសពីនេះ សេដ្ឋកិច្ច​ស្លូវេនីគឺពឹងផ្អែក​ច្រើន​ទៅលើ​ពាណិជ្ជកម្ម​បរទេស ដោយ​ការនាំចេញ​បានចូលរួម​ចំណែក​យ៉ាងសំខាន់​ដល់ផលិតផល​ក្នុងស្រុក​សរុប (ផសស) របស់ប្រទេស។ ប្រទេស​ស្លូវេនី​គឺជា​រដ្ឋសមាជិក​នៃ​ក្រុមប្រឹក្សា​អឺរ៉ុប សហភាព​អឺរ៉ុប អង្គការសហប្រជាជាតិ អង្គការ​ណាតូ អង្គការ​សន្តិសុខ និង​សហប្រតិបត្តិការ​នៅ​អឺរ៉ុប និង​សមាគម​ន៍ដទៃទៀត​នៅក្នុង​សហគមន៍អន្តរជាតិ។

កំណត់សម្គាល់

ឯកសារយោង

តំណភ្ជាប់ក្រៅ

ចំណាត់ថ្នាក់ក្រុម:ស្លូវេនី
ចំណាត់ថ្នាក់ក្រុម:ប្រទេសនៅបាល់កង់
ចំណាត់ថ្នាក់ក្រុម:ប្រទេសនៅទ្វីបអឺរ៉ុប
ចំណាត់ថ្នាក់ក្រុម:រដ្ឋសមាជិកអង្គការណាតូ
ចំណាត់ថ្នាក់ក្រុម:រដ្ឋសមាជិកនៃកិច្ចផ្ដួចផ្ដើមសមុទ្របី
ចំណាត់ថ្នាក់ក្រុម:រដ្ឋសមាជិកនៃអង្គការសម្រាប់មេឌីទែរ៉ាណេ
ចំណាត់ថ្នាក់ក្រុម:រដ្ឋសមាជិកនៃអង្គការសហប្រជាជាតិ
ចំណាត់ថ្នាក់ក្រុម:សាធារណរដ្ឋ